  vk.com (Андрей Иванов) Майя Бывальцева 6-тӥ куартолэзе Дэбес ёросысь Зар-Медло гуртысь шор ёзо школалэн азбараз финно-угроведлы, кылосбур тодосъя кандидатлы, Быдӟым Аыткай ожысь ветеранлы Тамара Тепляшиналы сӥзем стела усьтӥзы. Сыӵе кичӧлтонэн гуртын улӥсьёс потӥзы. Со сярысь ёрослэн тӧроез Андрей Иванов «ВКонтатке» мерлыко вотэсысь бамаз ивортӥз. Совето тодосчи, Удмуртиысь тодос удысысь дано ужась 1924-тӥ арын 9-тӥ южтолэзе Пичи Кизьна гуртын (Зар-Медло муниципал кылдытэтэ пыре – ред.) вордскиз. Сизьым классэз йылпумъяса, Ижкаре кошкиз, ужаз но со дыре ик ужась егитъёслэн школаязы дышетскиз. 1941-тӥ арын Удмурт пединститутэ (али УдГУ – ред.) литературая факультетэ пыриз. Но 1942-тӥ арын толсуре 18 аръесъем нылмурт фронтэ кошкиз. 1946-тӥ арысь толшорозь зентитчица луыса служба нуиз, нырысь Карельской фронтын, собере – Дальний Востокын. Пусъемын Отечественной войналэн II степени орденэныз, «За боевые заслуги», «За оборону Советского Заполярья», «За победу над Германией в Великой Отечественной войне 1941—1945 гг.» медальёсын. 2000-тӥ арын Вормон Парадэ пыриськиз. 1949-тӥ арын Лениградысь кун университетэз йылпумъяз, собере Россиысь тодосъя академилэн Урал ёзэтысьтыз Историяя, кылъя но литературая удмурт интситутын ужаз. 1955-тӥ арын Москваын «Тыловайский диалект удмуртского языка» кандидат диссертацизэ утиз. Семья кылдытыса, кузпалэз доры Москвае кошкиз, трос аръёс ӵоже СССР-ысь тодосъя академилэн Языкознаниея инстиутаз финн-угор кылъёсъя ссектораз ужаз. Тамара Ивановна Тепляшина удмурт кылтодон удысын бадӟым адями луиз, удмуртъёс пӧлын нырысетӥез ӧнерлыко диалектолог. Оглом 100-лэсь трос тодос ужъёс гожтӥз, соос пӧлын куинь монографиос. Москваын удмуртъёслэн «Герд» мерлыко огазеяськонзы кылдэм тырысен солэн ужаз мыло-кыдо пыриськиз: 20 арлэсь трос, берпуметӥ нуналозяз, тодослэсь азинсконъёссэ но удмурт калыклэсь лулчеберетсэ вӧлмытон бордын тыршиз. Улонысь 90 аресаз кошкиз. Тодэ вайытом, 9-тӥ куартолэзе Ижкарын Архангел Михаиллэн черказ «Колокол памяти – колокол Победы» акция ортчоз. Тегъёс: Дэбес удмуртъёс буреваён Удмуртия Тодос  